|  |  |  |
| --- | --- | --- |
|  | | |
|  |  | København · Maj 2019 |
|  |
| Aftale om Immaterielle Rettigheder | | |
|  | | |

Gældende for ansatte ved Angiv Skolens navn

1. Baggrund og formål
   1. Den samfundsmæssige udvikling, herunder den øgede digitalisering, har medført og vil fortsat medføre, at der i stigende grad skabes og vil være behov for deling af undervisningsmaterialer m.v. skabt af den enkelte Medarbejder ansat hos Skolen. Samtidig muliggør den øgede digitalisering hele tiden nye og bedre muligheder for at udveksle undervisningsmaterialer m.v. på tværs af Undervisningsinstitutioner for at understøtte en løbende effektivisering og forbedring af undervisningen, som tilbydes eleverne.
   2. Baggrunden for denne Aftale er således at sikre et gensidigt samarbejde mellem Skolen og Medarbejderne om at indsamle, producere og videredistribuere viden i enhver form. Endvidere skal denne Aftale understøtte, at både Medarbejderen og dennes kolleger, elever og andre interesserede skal kunne tilegne sig viden, skabe viden og videreudvikle denne viden, som kan bruges af Skolen og på tværs af Undervisningsinstitutioner.
   3. Formålet med denne Aftale er således at præcisere, hvilke vilkår og betingelser som er gældende i relation til ejerskab og udnyttelse af immaterielle rettigheder til undervisningsmaterialer m.v., som skabes af den enkelte Medarbejder i forbindelse med dennes ansættelsesforhold hos Skolen, eller på anden måde er tilvejebragt af den enkelte Medarbejder og anvendt i Skolens undervisning.
   4. Det præciseres for en god ordens skyld, at denne Aftale ikke ændrer parternes respektive rettigheder og forpligtelser i henhold til præceptive lovgivning, herunder den til enhver tid gældende institutionslovgivning.
   5. Denne Aftale er udarbejdet i samarbejde med og er godkendt af Udvalget til Beskyttelse af Videnskabeligt Arbejde (UBVA) under hovedorganisationen Akademikerne.
2. Definitioner

”*Aftale*” skal betyde denne aftale om ejerskab til og udnyttelse af Immaterialrettigheder med eventuelle efterfølgende ændringer.

”*Bøger*” skal betyde bøger i form af tekster på mere end 80 sider udarbejdet af Medarbejderen og forudsat at sådanne bøger ikke er udarbejdet af Medarbejderen efter aftale med Skolen eller i henhold til en af Skolen pålagt opgave, som led i Medarbejderens ansættelsesforhold, herunder eksempelvis som led i et e-læringsforløb.

”*DEG*” skal betyde Danske Erhvervsskoler og -Gymnasier (CVR-nr. 34541566), Ny Vestergade 17, 2. sal, 1471 København K.

”*Frembringelser*” skal betyde ethvert værk, materiale eller anden frembringelse skabt af Medarbejderen som led i Medarbejderens ansættelsesforhold hos Skolen, herunder men ikke begrænset til undervisningsmaterialer, tekster, artikler, bøger, billede-, video- og lydmateriale, grafikker, plancher, undervisningsprincipper- og metoder, software m.v. og uanset om dette foreligger i papirformat og/eller elektronisk eller andet format.

”*Medarbejdere*”/”*Medarbejderen”* skal betyde enhver nuværende og fremtidigt ansat hos Skolen.

”*Immaterialrettigheder*” skal betyde alle immaterialrettigheder, herunder men ikke begrænset til opfindelser, patenter, brugsmodeller, varemærker, designrettigheder, ophavsrettigheder, rettigheder til databaser og rettigheder i henhold til markedsføringsloven m.v.

”*Skolen*” skal betyde navn på skole.

”*Undervisningsinstitutioner*” skal betyde enhver skole, herunder Skolen, som er medlem af DEG.

”*Øvrige Frembringelser*” skal betyde ethvert værk, materiale eller anden frembringelse, som Medarbejderen har valgt at inddrage i sit arbejde for Skolen, men som ikke er skabt af Medarbejderen som led i ansættelsesforholdet hos Skolen, herunder men ikke begrænset til undervisningsmaterialer, tekster, artikler, bøger, Bøger, billede-, video- og lydmateriale, grafikker, plancher, undervisningsprincipper- og metoder, software m.v. og uanset om dette foreligger i papirformat og/eller elektronisk eller andet format.

1. Immaterialrettigheder til Frembringelser
   1. Medarbejderen overdrager i henhold til denne Aftale fuldt ud, uigenkaldeligt og uden geografiske begrænsninger af nogen art ejerskab til samtlige Immaterialrettigheder til Frembringelser til Skolen.
   2. Ejerskab til Immaterialrettighederne til Frembringelser overgår løbende og automatisk til Skolen efterhånden som en given Frembringelse skabes af Medarbejderen.
   3. Skolen er som eksklusiv ejer af samtlige Immaterialrettigheder til Frembringelser berettiget til at udnytte Frembringelser på enhver tænkelig måde, herunder til at foretage ændringer, tilpasninger, fejlretninger, vedligehold, videreudvikling, videredistribution, licensering, sublicensering m.v. samt til at fremstille eksemplarer af og gøre Frembringelser tilgængelige for almenheden via enhver nu kendt eller fremtidig teknik, herunder i ændret, videreudviklet, bearbejdet, omarbejdet eller anden form det være sig i digitalt, papir eller andet nu kendt eller fremtidigt format og via alle nu kendte eller fremtidige kommunikationsformer, herunder via internettet.
   4. Skolen er berettiget til at lade tredjemand bistå Skolen på enhver måde i forbindelse med Skolens udnyttelse af Frembringelser.
   5. I det omfang Immaterialrettigheder til Frembringelser kan eller skal registreres med henblik på at opnå beskyttelse, er Skolen berettiget men ikke forpligtet til at foretage sådan registrering i Skolens navn og med Skolen som ejer. Skolen afholder alle omkostninger i forbindelse hermed.
   6. Uanset ovenstående må Medarbejderen dog bruge Frembringelser, i det omfang betingelserne i pkt. 9 i denne Aftale er opfyldt.
2. Rettigheder til Øvrige Frembringelser
   1. Den enkelte Medarbejder bibeholder ejerskabet af Immaterialrettighederne til Øvrige Frembringelser skabt af Medarbejderen.
   2. Skolen kan bruge og tillade at andre Undervisningsinstitutioner bruger Øvrige Frembringelser til undervisningsformål, herunder som led i skolesamarbejder, i henhold til de til enhver tid gældende aftaler med Copydan.
   3. I det omfang brugen af Øvrige Frembringelser ikke (i) er dækket af de til enhver tid gældende Copydan-aftaler eller (ii) på tidspunktet for Medarbejderens anvendelse hos Skolen allerede er omfattet af en af Medarbejderen indgået forlagsaftale, meddeler Medarbejderen i medfør af denne Aftale Skolen en uigenkaldelig, royaltyfri, fuldt ud betalt, ikke-eksklusiv og tidsubegrænset ret uden geografiske begrænsninger til i enhver henseende at udnytte Øvrige Frembringelser på enhver tænkelig måde, som om Skolen selv var ejer af Immaterialrettighederne til sådanne Øvrige Frembringelser. Skolen er således berettiget til at udnytte den slags Øvrige Frembringelser på enhver tænkelig måde, herunder til at foretage ændringer, tilpasninger, fejlretninger, vedligehold, videreudvikling, videredistribution, licensering, sublicensering m.v. samt til at fremstille eksemplarer af og gøre Øvrige Frembringelser tilgængelige for almenheden via enhver nu kendt eller fremtidig teknik, herunder i ændret, videreudviklet, bearbejdet, omarbejdet eller anden form det være sig i digitalt, papir eller andet nu kendt eller fremtidigt format og via alle nu kendte eller fremtidige kommunikationsformer, herunder via internettet.
   4. Skolen er berettiget til at lade tredjemand bistå Skolen på enhver måde i forbindelse med Skolens udnyttelse af Øvrige Frembringelser.
3. Videregivelse og anvendelse hos andre Undervisningsinstitutioner
   1. Skolen har ret til at videregive Frembringelser og Øvrige Frembringelser til andre Undervisningsinstitutioner og lade sådanne andre Undervisningsinstitutioner anvende Frembringelser og Øvrige Frembringelser i samme omfang som Skolen selv er berettiget til at udnytte Frembringelser og Øvrige Frembringelser i medfør af denne Aftale.
   2. Tilsvarende gælder, at en Undervisningsinstitution, som har modtaget Frembringelser og Øvrige Frembringelser fra Skolen, er berettiget til at videregive Frembringelser og Øvrige Frembringelser til andre Undervisningsinstitutioner og lade sådanne andre Undervisningsinstitutioner anvende Frembringelser og Øvrige Frembringelser i samme omfang som Skolen selv er berettiget til at udnytte Frembringelser og Øvrige Frembringelser i medfør af denne Aftale.
   3. Uanset pkt. 5.1 og pkt. 5.2 skal Medarbejdernes rettigheder i medfør af pkt. 11vedrørende Bøger dog respekteres.
4. Tredjemands rettigheder
   1. Medarbejderen er forpligtet til at påse, at Frembringelser og Øvrige Frembringelser er selvstændigt og uafhængigt frembragt af Medarbejderen alene, og at Frembringelser og Øvrige Frembringelser således ikke krænker Skolens eller tredjemands rettigheder, herunder tredjemands Immaterialrettigheder.
   2. Medarbejderen er forpligtet til ikke at indrømme tredjemand nogen rettigheder i strid med denne Aftale.
5. Kreditering
   1. Skolen skal i forbindelse med udnyttelse af Frembringelser og Øvrige Frembringelser kreditere Medarbejdere i overensstemmelse med god skik.
   2. Skolen må ikke ændre Frembringelser og Øvrige Frembringelser eller tilgængeliggøre disse for almenheden på en måde eller i en sammenhæng, der er krænkende for Medarbejdernes litterære, kunstneriske eller faglige anseelse eller egenart.
6. Dokumentation
   1. Medarbejderen skal levere al nødvendig dokumentation, herunder kildekode til software og anden dokumentation, som efter Skolens skøn er nødvendig for Skolens udnyttelse af Frembringelser og Øvrige Frembringelser til Skolen i overensstemmelse med denne Aftale.
7. Aftaler om Medarbejderens eventuelle anvendelse af Frembringelser
   1. Medarbejderen kan anmode Skolen om tilladelse til anvendelse af Frembringelser.
   2. Skolen afgør, om Skolen vil give tilladelse til, at Medarbejderen anvender Frembringelser, idet Skolen ikke uden rimelig grund kan nægte at give sådan tilladelse til Medarbejderen. En rimelig grund til at nægte at give tilladelse kan eksempelvis være, at det strider imod Skolens interesser i den pågældende Frembringelse, at den anvendes af Medarbejderen. Skolen skal bestræbe sig på at besvare Medarbejderens eventuelle anmodninger herom snarest muligt.
8. Orienteringspligt vedrørende Øvrige Frembringelser
   1. Medarbejderen skal meddele Skolen, hvis Øvrige Frembringelser, som omfattet af pkt. 4 i denne aftale, af Medarbejderen gives i licens til eller på anden måde anvendes af Medarbejderen eller tredjemand, uden at dette sker i Skolens regi.
   2. Medarbejderen må ikke disponere over Øvrige Frembringelser i strid med denne Aftale.
9. Særregel vedrørende Bøger
   1. Medarbejderen beholder altid selv rettighederne til at udgive Bøger, og Medarbejderen kan derfor udgive Bøger på et af Medarbejderen valgt forlag uden at inddrage Skolen, bortset fra at pkt. 10, fortsat skal overholdes af Medarbejderen.
   2. Det er dog en betingelse, at sådanne Bøger ikke i væsentligt omfang genbruger Frembringelser, som Skolen har ret til, uden Skolens forudgående skriftlige samtykke.
10. Påtaleret
    1. Skolen er berettiget til at påtale tredjemands krænkelse af Immaterialrettighederne til Frembringelser og Øvrige Frembringelser.
    2. Medarbejderne er forpligtet til at bistå Skolen i forbindelse med håndhævelse af Immaterialrettighederne til Frembringelser og Øvrige Frembringelser.
    3. Skolen afholder alle omkostninger i forbindelse hermed og er berettiget til at oppebære eventuelt rimeligt vederlag, erstatning m.v. betalt af tredjemand i forbindelse med krænkelse af Immaterialrettighederne til Frembringelser og/eller Øvrige Frembringelser.
11. Vederlag
    1. Medarbejderne er ikke berettiget til særskilt vederlag i forbindelse med Medarbejdernes opfyldelse af denne Aftale, idet Medarbejderen er kompenseret fuldt ud herfor via deres sædvanlige løn.
    2. Uanset det i pkt. 13.1 anførte kan Medarbejdere dog være berettiget til særskilt vederlag i medfør af lov om arbejdstageres opfindelser, jf. lovbekendtgørelse nr. 131 af 18. marts 1986 med senere ændringer. Hvorvidt Medarbejderen er berettiget til vederlag i henhold til foranstående lov afgøres baseret på en konkret bedømmelse i hvert enkelt tilfælde.
    3. Hvis Skolen, i det omfang det er foreneligt med præceptiv lovgivning, mod vederlag videresælger Frembringelser eller Øvrige Frembringelser til andre, herunder andre Skoler, er den eller de Medarbejdere, der har skabt materialet, berettiget til et engangsvederlag, hvis størrelse forhandles med den relevante tillidsrepræsentant. I det omfang det er foreneligt med præceptiv lovgivning kan Skolen desuden udgive Medarbejderens Frembringelser eller Øvrige Frembringelser på kommercielle forlag, hvis Medarbejderen er enig heri, og Medarbejderen har i så fald krav på maksimalt 50 % af vederlaget, som Skolen modtager fra det kommercielle forlag. Engangsvederlagets endelige størrelse fastsættes ved forhandling mellem Skolen og Medarbejderens tillidsrepræsentant.
12. Ophør af ansættelsesforhold
    1. Alle rettigheder, som er meddelt Skolen i henhold til denne Aftale skal forblive i kraft selvom Medarbejderes ansættelsesforhold hos Skolen ophører og uanset årsagen til ansættelsesforholdets ophør.
    2. I forbindelse med sin fratrædelse, er Medarbejderen berettiget til at forelægge Skolen en liste over de Frembringelser, som Medarbejderen ønsker at benytte efter sin fratrædelse. Skolen afgør diskretionært, om Skolen vil give tilladelse til, at Medarbejderen anvender Frembringelser efter ansættelsesforholdets ophør, herunder på hvilke vilkår en sådan tilladelse i givet fald måtte blive meddelt. Skolen er indstillet på at give en sådan tilladelse til Medarbejderen, medmindre den har rimelig grund til andet. En rimelig grund kan eksempelvis være, at det strider imod Skolens interesser i den pågældende Frembringelse, at den anvendes af Medarbejderen. Skolen skal bestræbe sig på at besvare Medarbejderens eventuelle anmodninger herom snarest muligt.
13. Ikrafttrædelse og varighed
    1. Denne Aftale træder i kraft den dato år.
    2. Denne kan opsiges med måneders varsel.
    3. Alle rettigheder, som er meddelt Skolen i henhold til denne Aftale skal forblive i kraft, selvom denne Aftale ophører og uanset årsagen til Aftalens ophør.
14. Diverse bestemmelser
    1. Skolen kan loyalt og i samarbejde med Skolens tillidsrepræsentant udarbejde yderligere retningslinjer, der uddyber ovennævnte bestemmelser, dels generelt og dels for enkelte Medarbejdergrupper samt for enkelte opgave- og arbejdsområder. Retningslinjerne skal udleveres skriftligt til de Medarbejdere, der berøres heraf.
    2. I Frembringelser og Øvrige Frembringelser, hvor der indgår optagelser af Medarbejderen, har Medarbejderen ret til at forlange, at Medarbejderen anonymiseres eller slettes, såfremt dette følger af præceptiv lovgivning.
    3. Parterne er enige om, at der i forbindelse med omstruktureringer inden for den danske undervisningssektor, herunder eksempelvis i forhold ændrede ressortområder, sammenlægninger af undervisningsinstitutioner, uddannelser m.v. kan opstå behov for, at denne Aftale tilpasses for at sikre, at de i denne Aftale angivne principper kan videreføres. Parterne vil i så fald genforhandle og ændre denne Aftale således, at principperne angivet i denne Aftale ligeledes finder anvendelse i forhold hertil.
    4. Enhver tvist som udspringer af denne Aftale skal afgøres af de almindelige danske domstole.

\* \* \*

sted, den dato

|  |  |  |
| --- | --- | --- |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |  |
|  |  |  |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
|  |  |  |
|  |  |  |
|  |  |  |
|  |  |  |